Ses in hof oor plaasaanvalArgieffoto Ses mans wat in verband met ŉ plaasaanval in hegtenis geneem is, het Woensdag in die Bothaville-landdroshof verskyn. “Die saak is tot 8 Januarie uitgestel wanneer hulle formeel sal aansoek doen om borgtog,” het kapt. Stephen Thakeng, woordvoerder van die polisie in die Vrystaat, gesê. Henry Ofoha (39), Paulus Radebe (38), Johannes Koalepe (42), Stoffel Maloisane (31), Lebelo Mochoa (43) en Prince Sunny Asagwara (34) is op 10 Desember in hegtenis geneem en hulle word aangekla van sameswering om ŉ misdaad te pleeg en diefstal. Hulle bly in aanhouding tot die saak weer in die hof verskyn. Vyf van die mans het glo in November ŉ boer, tuinier en ŉ huishulp naby Bothaville aangehou. Hulle het kontant, ŉ horlosie, juweliersware, selfone, vyf jaggewere, ŉ haelgeweer en ŉ voertuig gebuit. Die sesde man is glo ŉ plaasarbeider.